A szezon első versenyhétvégéjén a Melbourne városában található Ausztrál nagydíjon az időmérő edzésen a 7. helyre kvalifikálta magát az esős edzésen. A futamon a rajtot követően feljött a 4. pozícióba, egészen addig tartani tudta a pozícióját amíg szemcsésedni nem kezdtek a gumik az autón. A verseny végéhez közeledve Valtteri Bottas támadta a 6. pozícióért, amit a finn pilóta meg is szerzett egy előzés során. Hülkenberg végül a 7. helyen ért célba, de Daniel Ricciardo kizárását követően egy helyet előre lépve a 6. lett. A maláj versenyhétvégén az esős kvalifikáción a 7. legjobb időt érte el. A másnapi futamon a rajtot követően megelőzte a Scuderia Ferrari finn világbajnokát, Kimi Räikkönent. Eggyel kevesebb kerékcserével fejezte be a futamot, amivel Fernando Alonso mögött az 5. helyen ért célba.